Φραγκίσκος Δ΄ της Μόντενα

O Φραγκίσκος Δ΄ (γερμ. Franz IV., ιταλ. Francesco IV, 6 Οκτωβρίου 1779 - 21 Ιανουαρίου 1846) από τον Αψβούργων-Έστε, ήταν δούκας της Μόντενα και του Ρέτζο (1814-46), ενώ πιο πριν ήταν τιτουλάριος δούκας αυτών (1806-14). Επίσης δούκας της Μιράντολα, της Μάσσα και πρίγκιπας της Καρράρα.

Βιογραφία
Ο Φραγκίσκος Ιωσήφ Κάρολος Αμβρόσιος Στανίσλαος γεννήθηκε στο Μιλάνο και ήταν γιος του Φερδινάνδου Καρολου της Αυστρίας-Έστε, τιτουλάριου Δούκα της Μόντενα, και της Μαρίας Βεατρίκης του Έστε, κόρης του Έρκολε Γ΄ της Μόντενα. Η μητέρα του ήταν δούκισσα της Μάσσα και πριγκίπισσα της Καρράρα.

To 1763 η γιαγιά του Μαρία Θηρεσία της Αγίας Ρωμαϊκής Αυτοκρατορίας είχε συμφωνήσει τον Έρκολε Γ΄ να διαδεχθεί ο γιος της Φερδινάνδος, μάλιστα αυτός νυμφεύτηκε τη Μαρία Βεατρίκη, κόρη και μόνη κληρονόμο του Έρκολε Γ΄. Ο Φερδινάνδος ορίστηκε από την Αυστρία ως κυβερνήτης του Μιλάνου. Όμως το 1796 ο Ναπολέων Α΄ εισέβαλε στην Ιταλία και ο Φερδινάνδος με τον Έρκολε Γ΄ έφυγαν στην Αυστρία. Το 1803 απεβίωσε ο Έρκολε Γ΄ και το 1806 ο Φερδινάνδος, οπότε ο Φραγκίσκος Δ΄ έγινε τιτουλάριος δούκας της Μόντενα. Το 1814 με το Συνέδριο της Βιέννης αναγνωρίστηκε ως δούκας και μετέβη στη Μόντενα.

Το 1829 απεβίωσε η μητέρα του και τη διαδέχθηκε ως δούκας της Μάσσα και πρίγκιπας της Καρράρα. Η εξουσία του στη Μόντενα ήταν αυστηρή και μετά από την εξέγερση του 1830 έγινε τυραννική στην καταστολή δημοκρατικών κινημάτων. Το επόμενο έτος ο Κίρο Μενόττι εξεγέρθηκε και όταν συνελήφθη, απαγχονίστηκε, κάτι που δείχνει τη σκληρότητα της πολιτικής του Δούκα.

Απεβίωσε στη Μόντενα το 1846 και τον διαδέχθηκε ο γιος του Φραγκίσκος Ε΄.

Οικογένεια
Το 1812 ο Φραγκίσκος Δ΄ νυμφεύτηκε την ανιψιά του Μαρία Βεατρίκη της Σαβοΐας, κόρη του Βίκτωρα Εμμανουήλ Α΄ της Σαρδηνίας. Ήταν κόρη της αδελφής του Μαρίας Θηρεσίας. Είχαν τέκνα:
 Μαρία Θηρεσία (1817 - 1886), παντρεύτηκε τον Ερρίκο, Κόμη του Σαμπόρ.
 Φραγκίσκος Ε΄ (1819 - 1875), Δούκας της Μόντενα.
 Φερδινάνδος Κάρολος Βίκτωρ (1821 - 1849), Πρίγκιπας της Μόντενα.
 Μαρία Βεατρίκη (1824 - 1906), παντρεύτηκε τον Ιωάννη Κάρολο των Βουρβόνων-Ισπανίας, Κόμη του Μοντιθόν.

Πρόγονοι

Τιμητικές Διακρίσεις
 ιππότης του Τάγματος του Χρυσόμαλλου Δέρατος, από την Αυστρία.
 μεγαλόσταυρος του ιππότη του Τάγματος του Αγ. Στεφάνου της Ουγγαρίας, από την Αυστρία.
 ιππότης πρώτης τάξης του Τάγματος του Σιδηρού Στέμματος, από την Αυστρία.
 ιππότης του Τάγματος του Μέλανος Αετού, από την Πρωσία.
 ιππότης του Τάγματος του Αγ. Ουμβέρτου, από τη Βαυαρία.
 ανώτερος ιππότης του Τάγματος του Αγιοτάτου Ευαγγελισμού, από τη Σαβοΐα.
 ιππότης του Τάγματος του Αγ. Ανδρέου του Αποστόλου, από τη Ρωσία.
 ιππότης του Τάγματος του Αγ. Αλεξάνδρου Νιέβσκυ, από τη Ρωσία.
 ιππότης πρώτης τάξης του Τάγματος της Αγ. Άννης, από τη Ρωσία.
 ιππότης του Τάγματος του Λευκού Αετού, από την Πολωνία.
 μεγαλόσταυρος του ιππότη του Τάγματος του Αγ. Φερδινάνδου και του Ελέους, από τις Δύο Σικελίες.
 μεγαλόσταυρος του ιππότη του Τάγματος του Αγ. Ιωσήφ, από την Τοσκάνη.

Υποσημειώσεις

Πηγές
 Weissensteiner, Friedrich. Die Söhne Maria Theresias. Wien: Kremayer & Scheriau, 1991.
 Wurzbach, Constantin von. "Habsburg, Ferdinand Karl Anton von Este". In Biographisches Lexikon des Kaiserthums Oesterreich. 6. Theil. Kaiserlich-königliche Hof- und Staatsdruckerei, Wien 1860, S. 204 f.

Κατηγορία:Οίκος της Λωρραίνης
Κατηγορία:Δούκες της Μόντενα
Κατηγορία:Δούκες του Ρέτζο